Karina Lorentzen Dehnhardt (SF), 2012-11-22:
Da regeringen kom til, lovene vi faktisk, at vi ville rydde op i bunken af forskellige tilskudsordninger og skatter.
For mange ordninger kan give uklarhed over de reelle muligheder, og det øger samtidig papirbunkerne på skrivebordene i det offentlige.
Senest har vi afskaffet højrefløjens fedtafgift, og vi har annulleret den kommende sukkerafgift.
Nu er turen så kommet til hjemmeserviceordningen, i hvert fald tager vi et første skridt, og det bliver et skridt mod mindre administration, mod større gennemsigtighed og mod en mere ansvarlig linje i den økonomiske politik.
Der er nok nogle her i salen, der vil hævde, at det bliver et skridt mod massedød i rengøringssektoren, mod markant højere arbejdsløshed og en kæmpe forøgelse af sort arbejde og beskidte hjem.
Men vi er optaget af initiativer, som virkelig batter, initiativer, som skaber job, som skaber vækst i Danmark, som giver os noget at leve af i fremtiden.
Derfor bliver jeg også nødt til at fremhæve initiativer som kickstarten, skattereformen og investeringsvinduet.
Det er alt sammen aftaler, der sammen med en masse andre initiativer er med til at skabe mere end 30.000 nye job over de næste 2 år.
Så vi afskaffer altså ikke hjemmeserviceordningen, fordi vi vil sænke antal job.
Det ville være rigtig, rigtig dumt set i lyset af de initiativer, som jeg lige har nævnt.
Så lad os bare få afskaffet den myte.
Når det så kommer til stykket, er hjemmeserviceordningen nok ikke det mest effektive middel til at skabe job.
Allerede under den forrige regering blev det jo, som tidligere nævnt, aftalt, at der ikke længere er flere danskere, som kan tilgå ordningen, så det her er altså ikke noget, der bremser væksten.
En undersøgelse viser samtidig, at det primært er ældre, som har økonomien i orden, som benytter sig af det her tilbud om ekstra rengøring.
Derfor må man nok også gå ud fra, at det ikke er dem alle, der vil forlade ordningen, bare fordi de skal betale de sidste 30 pct. af regningen.
I stedet kunne man faktisk tro, at tilskuddet fungerer en lille smule socialt skævt, fordi de fattigste ældre ikke har råd til at betale for ekstra rengøring, tilskud eller ej.
Så jeg tror ikke, at en afskaffelse af ordningen er ensbetydende med massefyringer inden for sektoren.
I SF vil vi naturligvis ikke acceptere, at de ældre, som eventuelt kommer i klemme, skal acceptere et mindre rent hjem, så vi er glade for, at det med skatteaftalen blev muligt for pensionerede borgere og unge under 16 år at hjælpe til med sådanne opgaver, uden at de rent faktisk skal betale skat af det.
Vi er også glade for, at det ikke vil betyde, at der kommer en mærkbar stigning i mængden af sort arbejde.
Det har man jo rent faktisk undersøgt, og evalueringen viser, at det mindsker det sorte arbejde i rengøringsbranchen med 7 pct.
Desuden er det med sort arbejde heller ikke et argument.
Vi ved alle sammen, at det er ulovligt, og det er det også fremover.
Skal vi det sorte arbejde til livs, så tror jeg, at der er brug for langt større initiativer.
Det er bl.a. sikret gennem regeringens skattereform fra i sommer.
På den baggrund er vi i SF positive over for forslaget.
Jamen vi har vedtaget en skattereform, og her har vi selvfølgelig gjort noget i forhold til skatten på arbejde, og det er jeg rigtig glad for.
Vi har oven i købet i den her skattereform sikret, at der kommer flere penge til de fattigste pensionister – det tror jeg også vi kan være rigtig glade for – og vi foretager løbende vurderinger af, hvordan tingene skal indrettes her i Danmark.
Vi er faktisk oprigtig optaget af, at der kommer flere job, at der kommer vækst, at der kommer beskæftigelse.
Så jeg har en god tiltro til, at dansk økonomi kan klare sig.
Men jeg synes faktisk også, at det spørgsmål ligger en lille smule uden for det her omkring hjemmeserviceordningen, som er det, vi debatterer.